Jon Birger Østby

Lokalhistorie – et sentralt element i abm-samarbeidet

Momenter fra foredag på seminaret ”Norsk digitalt lokalhistorisk bibliotek” 

på Høgskolen i Oslo, 24. september 2004.

Innenfor frivillig kulturarbeid som er relatert til ABM-sektoren er det lokalhistoriske arbeidet en av de områdene som i de seneste årene har hatt sterkest vekst. Ikke minst merker vi en stadig økende interesse i byene og i bydelene i de større byene.

Det er en utfordring for både arkiv, bibliotek og museer og å møte denne økende interessen hos amatørene samtidig som vi også skal følge opp samarbeidet med de profesjonelle forskermiljøene.

En av de viktigste grunnlagene for etableringen av ABM-utvikling var den digitale utfordringen. For brukerne er det viktig å få tilgang til relevant materiale uavhengig om det forvaltes av et arkiv, bibliotek eller museum og det er en stor utfordring i å tilrettelegge dette materialet slik at det kan brukes på tvers av sektorgrenser og kildetyper.

Både arkiv, bibliotek og museer forvalter viktige kilder her. Alle har samlinger med lokalhistorisk litteratur. Noen steder er det kanskje museet som har den beste lokalhistoriske bok- og artikkelsamlingen. Men den kan være både ukatalogisert og utilgjengelige for eksterne brukere, mens folkebiblioteket både har faste åpningstider og tilgjengelige kataloger. Lokalhistorisk arkivmateriale, foto, film og lydopptak finner vi både i arkiv, bibliotek og museer. Men også her mangler det mye på ordning og tilgjengeliggjøring.

Sambruk av kilder er ikke minst interessant i en lokal eller regional sammenheng. På nasjonalt og internasjonalt nivå ser vi at materialet lett kan bli så stort at det er vanskelig å få gode innganger på tvers av kildetyper. I regional og lokal sammenheng er dette lettere å håndtere og det er også ofte en mer aktuell problemstilling med sambruk knyttet til et sted eller et nærmere bestemt geografisk område.

ABM-utvikling har en visjon som lyder slik:

Arkiv, bibliotek og museum gir kunnskap og opplevelser til alle.

Med denne visjonen ønsker vi å fokusere både på kunnskap og opplevelser, og vi setter brukerne i sentrum. Det betyr at vi må innrette virksomheten etter brukernes ønsker og behov. Brukerne i sentrum! Både arkiv, bibliotek og museer er samfunnsinstitusjoner. Disse institusjonene er ikke noe mål i seg selv, og hvis vi skal måle betydningen av virksomheten i arkiv, bibliotek og museer må vi måle hvilken rolle og betydning disse har for brukerne.

Vi har flere store satsinger i ABM-utvikling som vil være viktige for å styrke det lokalhistoriske arbeidet:

Arkivkartleggingen

Bibliotekutredningen

Museumsreformen

Kulturnett.no

Norsk digitalt bibliotek

Den kulturelle skolesekken

Karianne Aam ga egen presentasjon av Norsk digitalt bibliotek, og her kommer en kort orientering om de andre.

Museumsreformen

Museumsreformen har et todelt mål:

1. Kvalitetsreform

2. Styrke lokalt engasjement og deltakelse i kulturvernet

Virkemidler er: konsolidering (utvikling av færre og sterkere enheter med større faglig tyngde og bredde), nettverksbygging, økonomiske gulrøtter (økede statlige driftstilskudd til museene og varsel om økede prosjektmidler for å fremme utviklingstiltak)

Museumsreformen skal bidra til at museene står sterkere rustet til å møte dagens og morgendagens utfordringer og ikke minst til å gå inn i samarbeid med andre miljøer.

Arkivkartleggingen

For å få oversikt over det norske arkivlandskapet vil ABM-utvikling gjennomføre en kartlegging av arkivressurser i Norge. Kartleggingen har som hovedmål å samle inn grunnlagsmateriale til en statusrapport om bevarings- og formidlingssituasjonen for lokalt og regionalt arkivmateriale/samlinger. Vi har startet et prøveprosjekt i tre fylker og skal så etter en evaluering gå videre med resten av landet.

Som delmål skal også Arkivkartleggingen gi oversikt over bevaringssituasjonen for privatarkiv, slik at den også kan bidra med verdifull kunnskap til forvaltningen av en foreslått støtteordning for bevaring og formidling av lokal- og privatarkiv. 

Innsatsen for bevaring og formidling av lokal- og privatarkiv er svært varierende rundt om i landet. I ABM-utvikling håper vi på at denne kartleggingen skal kunne danne grunnlag for en større utredning om utfordringer på dette feltet. Det kan synes noe tilfeldig hva som blir tatt vare på, og det er viktig at vi sikrer framtidige forskere og andre brukere et godt og balansert grunnlag for dokumentasjon og historieskriving.

Museene har svært mye arkivmateriale og noe finner vi også i bibliotekene. Men mye av dette materialet er dårlig ordnet og det betyr at det i praksis er lite tilgjengelig for brukerne.  

Bibliotekutredningen

Etter oppdrag fra Kultur og kirkedepartementet i samarbeid med Utdannings og forskningsdepartementet starter vi i disse dager en stor bibliotekutredning. I denne utredningen skal vi se på framtidsperspektiver og på erfaringer fra andre land, og utredningen skal presentere strategier for en samlet biblioteksektor. 

Viktige stikkord vil være:


Den digitale utfordringen, overgang fra papir til digitale dokument

Det sømløse bibliotek

Det hybride bibliotek


Kulturnett.no

 ABM-utvikling har ansvar for videre utvikling og drift av kulturnett.no. Kulturnettet skal være en inngang til nettsteder og nettjenester for kunst og kultur i Norge. Det hele startet med et museumsnett, et biblioteknett, et arkivnett og et kunstnett som så fikk Kulturnett. Norge som en felles overbygning. Vi har i høst lansert en ny versjon der vi har samlet de fire sektornettene i en enhet. Vi fokuserer nå sterkere på temaer og innganger enn på institusjoner og institusjonstyper, og vi setter sterke fokus på brukerne framfor kollegaene. Vi styrker også samarbeidet og samspillet med de regionale kulturnettene. Jeg anbefaler for dem som ikke har sett på Kulturnett Sogn og Fjordane å ta en titt der. Her har vi en felles inngang til kunnskap og opplevelser fra arkiv, bibliotek og museer i fylket, og det er mange lenker til kilder for lokalhistorien.

Den kulturelle skolesekken

Vi går inn i det tredje året med Den kulturelle skolesekken som nasjonalt tiltak. Dette er en av de største kultursatsinger i Norge i de siste årene, og sekretariatet ligger i ABM-utvikling. Målet for Den kulturelle skolesekken er tredelt:

· Skolesekken skal medvirke til at alle elever i grunnskolen får et profesjonelt kulturtilbud. 

· Skolesekken skal legge til rette for at elever i grunnskolen lettere skal få tilgang til, gjøre seg kjent med og få et positivt forhold til kunst- og kulturuttrykk av alle slag. 

· Skolesekken skal bidra til å utvikle en helhetlig innlemming av kunstneriske og kulturelle uttrykk i realiseringen av skolens læringsmål. 

Det er snakk om en betydelig økonomisk satsing for å realisere disse målene.

· 18 mill kr i budsjettet for skoleåret 2002/2003

· 60 mill kr skoleåret 2003/2004 – spillemidler (+ 13 mill kr i statsbudsjettet og egen satsing på museer 10 mill kr til 20 museer – videreført i senere år)

· 120 mill kr skoleåret 2004/2005. 70 prosent av midlene skal gå til lokale og regionale tiltak, 30 prosent er sentrale prosjektmidler til satsingsområdene musikk, film, scenekunst og visuell kunst. 

· 180 mill kr skoleåret 2005/2006.

På hjemmesidene til Skolesekken ligger det blant annet en idekatalog.

Internasjonale prosjekter

Også når vi snakker om lokalhistorie kan det være interessant å løfte blikket ut over egne landegrenser, og EU samarbeidet blir stadig viktigere for oss. 

Det handler om å kunne delta i viktig utviklingssamarbeid, men vi må også være klar over at EU blir en stadig viktigere finansieringskilde også for norske kulturprosjekt.

CALIMERA (Cultural Applications: Local Institutions Mediating Electronic Resource Access) er et interessant prosjekt i denne sammenheng. CALIMERA er et omfattende prosjekt — både med hensyn til tema og til antall deltakere. Det omfatter 52 deltakere fra 42 land i Europa, Sentral-Asia, Russland og Tyrkia. Med CALIMERA vil man bidra til at lokale bibliotek, museer og arkiv kan ta i bruk og utvikle ny teknologi og strategier for å gi brukerne bedre tjenester og ikke minst tilgang til kulturarv.

I CALIMERA er det en viktig utfordring å bidra til å skape dialog mellom lokale kulturinstitusjoner og tjenesteleverandører for å øke forståelsen mellom partene og dermed gjøre prosessen med å utvikle nye IKT-baserte tjenester enklere. CALIMERA tar også opp spørsmål om tilgjengelighet for ulike brukergrupper, blant annet behov for tilgang på ulike språk. 

Et annet viktig innspill fra CALIMERA er det forskningsveikartet som er under utarbeidelse — her pekes det på områder innenfor kultur og teknologi som det behøves mer forskning på. 

Vi har klare forskningsbehov innenfor teknologifeltet, men en av mine kjepphester er behov for forskning på bruk av teknologien - ”nettpedagogikk”.

CALIMERA løper fra 1. desember 2003 til utgangen av mai 2005. Fra norsk side deltar ABM-utvikling og Sogn og Fjordane fylkesarkiv. 

Nærmere informasjon om CALIMERA kan leses på nettsidene www.calimera.org. Kortfattet informasjon om prosjektet er også å finne på ABM-utviklings nettsider. 
ABM-utvikling ser det som svært viktig å selv delta i internasjonale fora og å bidra til å trekke inn lokale institusjoner i denne form for samarbeid. Det er viktig å dele erfaringer, øke kompetanse, bygge nettverk og ikke minst på denne måten være med å legge til rette for at brukerne kan få bedre tjenester og tilgang til en større del av kulturarven. 

På denne bakgrunn har vi sagt ja til å gå inn i en ny søknad — en oppfølging av CALIMERA. Dette prosjektet vil, på mange måter, følge opp problemstillinger fra CALIMERA, men deltakerne utvides til å omfatte land/regioner som India, Kina, Nord-Afrika og Latin-Amerika. Områder som alle er pekt ut som viktige samarbeidspartnere for EU.  Prosjektet er ambisiøst, men spennende. 

Vi håper at EU kommisjonen vil se positivt på søknaden. I denne søknaden er Trøndelag folkemuseum med som partner. Dersom prosjektet blir en realitet vil Sogn og Fjordane fylkearkiv, Trondheim bibliotek og Trøndelag folkemuseum utgjøre den nasjonale referansegruppen.

I denne søknaden vil vi fremheve betydningen av å skape en dialog mellom forskere og kulturinstitusjoner innenfor de nevnte samarbeidsregioner og med andre lokale institusjoner i Europa. Vi vil ha særlig fokus på tiltak som kan bidra til å fremme sosial og kulturell inkludering, og her vil en utstrakt bruk av flerspråklig tilgang til informasjon og innhold være et viktig virkemiddel. 

Vi har notert stor interesse innenfor arkiv, bibliotek og museer for å delta i internasjonale prosjekter. Dette ble veldig tydelig på vårt informasjonsseminar om nordiske og europeiske støtteordninger i mai i år. Et seminar vi arrangerte i samarbeid med Kulturrådet og Riksantikvaren. Dette ble et møtested på tvers av sektorgrenser og blant deltakerne var det  mange ideer og planer. 

Det finnes finansieringsmuligheter for både små og store prosjekt, men konkurransen er stor. En god idé, en velformulert og gjennomtenkt søknad med en relevant arbeidsdeling mellom samarbeidspartnerne er sentrale element for å lykkes. Nærmere informasjon er å finne på ABM-utviklings nettsider. 

For å bidra til økt internasjonal deltakelse blant norske bibliotek, arkiv og museer har ABM-utvikling etablert en ordning for forprosjektmidler — stipend på inntil kr 30 000 som skal benyttes til å gjøre det lettere for norske institusjoner å etablere samarbeid med partnere i andre land. 

Det er flere andre internasjonale prosjekt med norsk deltakelse. Noen er i i gang og andre ligger i søknadsfasen. Noen eksempler:  

Gemensam metodeutveckling mellan fyra museer. 
er et prosjektet som skal styrke og utvikle samarbeidet i Trøndelag og Jämtland omkring deler av en felles historie. Mangfold og kulturelle motsetninger er stikkord for prosjektet der de ønsker å utvikle nye metoder for å levendegjøre felles historie der unionsoppløsningen 1905 er tema. Norske deltakere: Trøndelag folkemuseum, Rørosmuseet samt Meråker bibliotek og historikeren Bjørn Roar Krogstad

Ord uten grenser
er et samarbeidsprosjekt mellom Regionbiblioteket i Västra Götaland og Østfold fylkesbibliotek. Prosjektet har som mål å skape varig og systematisk kulturutveksling i regionen - gjennom direkte kontakt mellom mennesker og via digitale informasjonsportaler. "Ord uten grenser" skal gi bedre kontakt over grensen for lokalhistorisk og slektshistorisk interesserte og opprette møtesteder for amatørforfattere. I tillegg vil man føre sammen mennesker som arbeider med litteraturformidling og gi et særlig tilbud til mennesker med funksjonsvansker.  

Flere prosjekt har tilknytning til 100-årsjubileet i 2005.


Da Sverige og Norge hadde felles konge og dronning 

Dette prosjektet tre elementer:

1. Barnebok om unionsiden 1814-1905

2. Samtidsdokumentasjon med historiske tilbakeblikk. 

3. Programvirksomhet på og mellom institusjonene i 2005

Norske deltakere er: Halden historiske Samlinger, Kvinnemuseet på Kongsvinger,  folkehøyskoler, bibliotek og arkiv.

Oppland - Latvia

Oppland fylkesbibliotek har planer om et samarbeid med Valmiera i Latvia om et større prosjekt der litteratur inngår som én del. Problemstillinger de ønsker å belyse er bl.a.:

Latvia er blitt en selvstendig nasjon - hvordan brukes litteraturen i bevisstgjøring av egen identitet, sammenhengen mellom språk og identitet, og bruk av folkeeventyr i formidling.

 
Det multikulturelle perspektivet

Det er viktig at vi i det lokalhistoriske arbeidet framover synliggjør Norge som et multikulturelt samfunn. Vi skal være klar over at vi ved et ukritisk lokalhistorisk arbeid, lett kan være med på å øke barrierer og fremmedfølelse framfor å skape økt kunnskap, forståelse og ikke minst interesse for det kulturelle mangfoldet.

Vi har: 

Samisk urfolk

5 Nasjonale minoriteter

Nye innvandregrupper

Vi har en stor utfordring i å synliggjøre dette mangfoldet. Vi må skape arenaer og møteplasser for utveksling av kunnskap og kultur og ikke minst sørge for at dette mangfoldet blir dokumentert. Vi må bidra til at etterkommere av dagens innvandrere om 50 år kan gå til arkiv, bibliotek og museer og finne materiale som forteller hvordan deres oldeforeldre ble møtt da de kom og hvordan de etablerte seg i dette landet.

